พ่อขุนศรีอินทราทิตย์

**พ่อขุนศรีอินทราทิตย์** หรือพระนามเต็ม **กมรเตงอัญศรีอินทรบดินทราทิตย์** หรือพระนามเดิม **พ่อขุนบางกลางหาว** เป็นพระมหากษัตริย์แห่งอาณาจักรสุโขทัย และเป็นปฐมกษัตริย์แห่งราชวงศ์พระร่วง ตามประวัติศาสตร์ไทย ทรงครองราชย์ตั้งแต่ พ.ศ. 1757หรือ พ.ศ. 1781 ตราบจนเสด็จสวรรคต ทรงเป็นพระราชสวามีของนางเสือง และทรงเป็นสมเด็จพระบรมราชชนกในพ่อขุนบานเมืองและพ่อขุนรามคำแหงมหาราช และทรงเป็นพระมหากษัตริย์พระองค์แรกตามประวัติศาสตร์ไทย

## พระนาม
# กมรเตงอัญศรีปตินทราทิพย์ หรือ กมรเตงอัญศรีอินทราทิตย์
# พระเจ้าศรีจันทราธิบดี (ศรีอินทราทิตย์)
# พระเจ้าศรีอินทราทิตย์
# สมเด็จพระเจ้าอรุณราช
# พระเจ้าศรีธรรมโศกราช (พระนามตามตำนานจุลยุทธการวงศ์)
# บางกลางหาว (เมื่อครั้งยังทรงเป็นเจ้าเมืองบางยาง)
# พ่อขุนบางกลางหาว
# พ่อขุนศรีอินทราทิตย์
# พระร่วง
# พระอินทราชา
# อรุณราช (พระนามตามหนังสือชินกาลมาลีปกรณ์)
# ไสยรังคราช หรือไสยรังคราชา
# ไสยนรงคราช
# รังคราช หรือสุรังคราช

สำหรับพระนามแรก คือ **พ่อขุนบางกลางหาว** นั้นเป็นพระนามดั้งเดิมเมื่อครั้งเป็น *เจ้าเมืองบางยาง* เป็นที่ยอมรับกันโดยทั่วไปว่า พ่อขุนบางกลางหาวเป็น *พระนามสมัยเป็นเจ้าเมืองบางยาง* โดยแท้จริง

พระนามที่สองนั้น เป็นพระนามแบบทางการตามอย่างราชประเพณีขอม เป็นพระนามทรงใช้เมื่อ*เข้ารับพระราชพิธีบรมราชาภิเษก*แล้ว พระนาม **"ศรีอินทราทิตย์"** มีกล่าวไว้อยู่ในศิลาจารึกหลักที่ 2 วัดศรีชุมว่า "ศรีอินทรปตินทราทิตย" ซึ่งเป็นพระนามเกียรติยศที่พระเจ้าแผ่นดินขอมแต่โบราณสถาปนาให้แก่พ่อขุนผาเมืององค์รัชทายาทผู้ครองเชลียงสุกโขไทในราชวงศ์ศรีนาวนำถม ต่อมาภายหลังพ่อขุนผาเมืองทรงยกให้แก่พระสหายพ่อขุนบางกลางหาวแทน

## พระราชกรณียกิจ

พ่อขุนศรีอินทราทิตย์เมื่อครั้งยังเป็นพ่อขุนบางกลางหาวได้ร่วมมือกับพ่อขุนผาเมือง เจ้าเมืองราดแห่งราชวงศ์ศรีนาวนำถุม รวมกำลังพลกัน กระทำรัฐประหารขอมสบาดโขลญลำพง โดยพ่อขุนบางกลางหาวตีเมืองศรีสัชนาลัยและเมืองบางขลงได้ และยกทั้งสองเมืองให้พ่อขุนผาเมือง ส่วนพ่อขุนผาเมืองตีเมืองสุโขทัยได้ ก็ได้มอบเมืองสุโขทัยให้พ่อขุนบางกลางหาว พร้อมพระขรรค์ชัยศรีและพระนาม "ศรีอินทรบดินทราทิตย์" ซึ่งได้นำมาใช้เป็นพระนาม ภายหลังได้คลายเป็น ศรีอินทราทิตย์ การเข้ามาครองสุโขทัยของพระองค์และสถาปนากรุงสุโขทัยเป็นราชธานี ส่งผลให้ราชวงศ์พระร่วงเข้ามามีอิทธิพลในเขตนครสุโขทัยเพิ่มมากขึ้น และได้แผ่ขยายดินแดนกว้างขวางมากออกไป แต่เขตแดนเมืองสรลวงสองแคว ก็ยังคงเป็นฐานกำลังของราชวงศ์ศรีนาวนำถุมอยู่

ในกลางรัชสมัย ทรงมีสงครามกับขุนสามชน เจ้าเมืองฉอด ทรงชนช้างกับขุนสามชน แต่ไพร่พลของพระองค์ ได้เตลิดหนีดังคำในศิลาจารึกว่า "ไพร่ฟ้าหน้าใสพ่อกู หนีญญ่ายพ่ายจแจ๋น" ขณะนั้นพระโอรสองค์เล็ก (รามราช) มีพระปรีชาสามารถ ได้ขับช้างแซงขึ้นไปชนช้างชนะขุนสามชน ภายหลังจึงทรงเฉลิมพระนามพระโอรสว่ารามคำแหง

ในยุคประวัติศาสตร์ชาตินิยม มีคติหนึ่งที่เชื่อกันว่า พระองค์ทรงเป็นผู้นำชาวสยามต่อสู้กับอิทธิพลขอมในสุวรรณภูมิ ทรงได้ชัยชนะและประกาศอิสรภาพตั้งราชอาณาจักรสุโขทัยขึ้น และทรงเป็นปฐมกษัตริย์แห่งราชอาณาจักรไทย แต่ภายหลัง คติดังกล่าวได้รับการพิสูจน์แล้วว่าไม่จริง เพราะพระองค์ไม่ได้เป็นปฐมกษัตริย์ อีกทั้งยังมีพ่อขุนศรีนาวนำถุม ครองสุโขทัยอยู่ก่อนแล้ว

## การสวรรคต
การสวรรคตของพ่อขุนศรีอินทราทิตย์มีหลักฐานแตกต่างกัน เช่น *[[พระราชพงศาวดาร ฉบับพระราชหัตถเลขา]]* และเอกสารเรื่อง *คําบรรยายสัมนาโบราณคดีสมัยสุโขทัย พ.ศ. ๒๕๐๓* ของกรมศิลปากร ระบุว่า พ่อขุนศรีอินทราทิตย์สวรรคตเมื่อปีใดนั้นไม่มีหลักฐานใดปรากฎ ในขณะที่ *ตำนานเมืองสวรรคโลก* ฉบับพระมุนินทรานุวัตต์ (มุนินทร์ สุนฺทโร) วัดพระศรีรัตนมหาธาตุราชวรวิหาร จังหวัดสุโขทัย ระบุว่า "*พ่อขุนศรีอินทราทิตย์เป็นน้องพระเจ้าฝาง (เหนือเชียงใหม่) เสวยราชย์เมื่อ พ.ศ. ๑๗๕๗ อยู่ในราชสมบัติ ๕๕ ปี สวรรคต พ.ศ. ๑๘๑๒*"

ชัย เรืองศิลป์ สันนิษฐานว่าพระเจ้าศรีอินทราทิตย์ครองกรุงสุโขทัยเมื่อราว พ.ศ. 1800 แต่ไม่ระบุปีที่สวรรคต

## พระราชวงศ์
**พ่อขุนศรีอินทราทิตย์**มีพระราชโอรสและพระราชธิดารวม 5 พระองค์ ได้แก่
# พระราชโอรสองค์ใหญ่ (ไม่ปรากฏพระนาม) สิ้นพระชนม์ตั้งแต่ยังทรงพระเยาว์
# พ่อขุนบานเมือง
# พ่อขุนรามคำแหงมหาราช หรือ พ่อขุนรามราช (พระนามเดิมชื่อพระราม)
# พระราชธิดา (ไม่ปรากฏพระนาม)
# พระราชธิดา (ไม่ปรากฏพระนาม)
แม้ไม่ทราบแน่นอนว่าพระองค์เสด็จสวรรคตในปีใด แต่ภายหลังจากพระองค์เสด็จสวรรคตแล้ว พ่อขุนบานเมือง พระราชโอรสพระองค์รอง ได้สืบราชสมบัติแทน

## บรรพบุรุษ
บรรพบุรุษของราชวงศ์พระร่วงของพ่อขุนศรีอินทราทิตย์ก่อนสถาปนาเป็นกษัตริย์ปกครองอาณาจักรสุโขทัยมีนามว่า ปู่ขุนจิดขุนจอด พบใน *ศิลาจารึกปู่ขุนจิดขุนจอด หลักที่ 45* ที่วัดมหาธาตุ จังหวัดสุโขทัย ปรากฏคำจารึกว่า:–

ศิลาจารึกปู่ขุนจิดขุนจอดเป็นจารึกที่สร้างขึ้นคู่กับศิลาจารึกหลักที่ 64 (วัดพระธาตุช้างค้ำ) ระหว่างปู่พระยา (เจ้าคำตัน) เจ้าเมืองน่าน กับหลาน (พระมหาธรรมราชาไสยลือไทย) ราชวงศ์สุโขทัย เพื่อกระทำสัตย์สาบาน จารึกดังกล่าวแสดงถึงความสันพันธ์กันทางเครือญาติของเมืองน่านกับกรุงสุโขทัยตามที่ปรากฏใน พงศาวดารเมืองน่าน ฉบับวัดพระธาตุช้างค้ำ

ใน *[[ชินกาลมาลีปกรณ์]]* ระบุว่าบ้านเดิมของท่านอยู่ที่บ้านโค โดยหม่อมเจ้าจันทร์จิรายุวัฒน์ รัชนีสันนิษฐานว่าคือ บ้านโคน ในจังหวัดกำแพงเพชรในปัจจุบัน

## ในวัฒนธรรมสมัยนิยม
มีนักแสดงผู้รับบท พ่อขุนศรีอินทราทิตย์ ได้แก่

* บิลลี่ โอแกน จากละครเรื่อง นางเสือง (2535)
* รังสิโรจน์ พันธุ์เพ็ง จากละครเรื่อง อานุภาพพ่อขุนรามคำแหง (2551)
* ธนเวทย์ สิริวัฒน์ธนกุล จากภาพยนตร์เรื่อง พระร่วง มหาศึกสุโขทัย (2568)

## อ้างอิง
; เชิงอรรถ

## บรรณานุกรม

* ประเสริฐ ณ นคร. *พ่อขุนศรีอินทราทิตย์* สารานุกรมไทย ฉบับราชบัณฑิตยสถาน. เล่ม 26. หน้า 16861-16864 พ.ศ. 2549
* 
* 
* พระมหากษัตริย์ไทย: พระราชประวัติพ่อขุนศรีอินทราทิตย์ 

## ดูเพิ่ม
* รายพระนามพระมหากษัตริย์ไทย

## แหล่งข้อมูลอื่น


หมวดหมู่:บุคคลในคริสต์ศตวรรษที่ 13
หมวดหมู่:พระมหากษัตริย์ผู้ทรงก่อตั้ง